b'\n_START_ARTICLE_\nIstoria Rusiei, 1682-1796\n_START_SECTION_\nPetru cel Mare \xc8\x99i Imperiul Rus\n_START_PARAGRAPH_\nPetru cel Mare, fiul din a doua c\xc4\x83s\xc4\x83torie al \xc8\x9barului Alexei I, a fost la \xc3\xaenceput \xc3\xaendep\xc4\x83rtat de cercurile puterii, date fiind luptele pentru controlul tronului dintre fac\xc8\x9biunile de la Curtea Imperial\xc4\x83. \xc8\x9aarul Alexei a fost urmat pe tron de fiul din prima sa c\xc4\x83s\xc4\x83torie, Feodor al III-lea, un b\xc4\x83iat boln\xc4\x83vicios, care a murit \xc3\xaen 1682. Petru a devenit co-\xc8\x9bar cu fratele lui vitreg, Ivan al V-lea. \xc3\x8en realitate, sora lor, Sofia, de\xc8\x9binea toat\xc4\x83 puterea. Ea a condus \xc8\x9bara ca regent, \xc3\xaen vreme ce t\xc3\xa2n\xc4\x83rului Petru i se permitea s\xc4\x83 participe la jocurile de r\xc4\x83zboi din cartierul str\xc4\x83inilor din Moscova. Aceste experien\xc8\x9be ale copil\xc4\x83riei i-au inspirat viitorului \xc8\x9bar interesul pentru cunoa\xc8\x99terea tehnicilor \xc8\x99i tehnologiilor militare occidentale, \xc3\xaen special \xc3\xaen ingineria militar\xc4\x83, artilerie, naviga\xc8\x9bie \xc8\x99i construc\xc8\x9bii navale. \xc3\x8en 1691, Petru a reu\xc8\x99it, folosindu-se de trupe ce-i erau credincioase, s\xc4\x83 \xc3\xaempiedice un complot care \xc3\xaencerca s\xc4\x83 o \xc3\xaencoroneze pe Sofia ca \xc8\x9barin\xc4\x83. C\xc3\xa2nd co-\xc8\x9barul Ivan a murit \xc3\xaen 1696, Petru a r\xc4\x83mas \xc8\x9bar unic. _NEWLINE_R\xc4\x83zboiul a dominat cea mai mare parte a domniei lui Petru cel Mare. La \xc3\xaenceput, Petru a \xc3\xaencercat s\xc4\x83 asigure securitatea grani\xc8\x9bei sudice amenin\xc8\x9bat\xc4\x83 de t\xc4\x83t\xc4\x83ri \xc8\x99i de Imperiul Otoman. Campania sa de cucerire a for\xc8\x9bare\xc8\x9bei-port de la Marea de Azov a e\xc8\x99uat la \xc3\xaenceput. Dup\xc4\x83 ce armata a fost dotat\xc4\x83 cu primele cor\xc4\x83bii de lupt\xc4\x83, Petru a cucerit portul Azov \xc3\xaen 1696. Pentru a continua r\xc4\x83zboiul cu turcii, Petru a c\xc4\x83l\xc4\x83torit \xc3\xaen Europa \xc3\xaen c\xc4\x83utare de alaia\xc8\x9bi. A fost primul \xc8\x9bar care a f\xc4\x83cut o asemenea c\xc4\x83l\xc4\x83torie. La \xc3\xaenceput, Petru a vizitat Brandenburgul, Olanda, Anglia \xc8\x99i Sf\xc3\xa2ntul Imperiu Roman \xc3\xaen timpul a ce s-a numit Marea Misiune Diplomatic\xc4\x83. Petru a \xc3\xaenv\xc4\x83\xc8\x9bat foarte multe lucruri noi \xc8\x99i a angajat sute de speciali\xc8\x99ti occidentali. Aceast\xc4\x83 c\xc4\x83l\xc4\x83torie a fost scurtat\xc4\x83 de complotul pus la cale de sprijinitorii Sofiei, care au \xc3\xaencercat s\xc4\x83 o pun\xc4\x83 pe aceasta pe tronul imperial, tentativ\xc4\x83 zdrobit\xc4\x83 de credincio\xc8\x99ii \xc8\x9barului r\xc4\x83m\xc4\x83\xc8\x99i \xc3\xaen \xc8\x9bar\xc4\x83. Petru, re\xc3\xaentors \xc3\xaen \xc8\x9bar\xc4\x83, a ordonat torturarea \xc8\x99i uciderea a sute de comploti\xc8\x99ti, trupurile lor mutilate fiind expuse \xc3\xaen locuri publice, ca avertisment pentru viitor. _NEWLINE_Petru nu a reu\xc8\x99it \xc3\xaen tentativa de creare a unei alian\xc8\x9be europene antiotomane, dar \xc3\xaen timpul c\xc4\x83l\xc4\x83toriei a g\xc4\x83sit puteri interesate \xc3\xaen declan\xc8\x99area unui r\xc4\x83zboi \xc3\xaempotriva Suediei, la vremea aceea o mare putere nord-european\xc4\x83. Consider\xc3\xa2nd c\xc4\x83 are o \xc8\x99ans\xc4\x83 s\xc4\x83-\xc8\x99i croiasc\xc4\x83 drum c\xc4\x83tre Marea Baltic\xc4\x83, Petru a f\xc4\x83cut pace cu Imperiul Otoman \xc3\xaen 1700, dup\xc4\x83 care a atacat portul Narva de la Golful Finic. T\xc3\xa2n\xc4\x83rul rege suedez Carol al XII-lea \xc8\x99i-a reconfirmat talentul militar, zdrobind armatele ruse\xc8\x99ti. Din fericire pentru Petru, suedezii nu au contraatacat, implic\xc3\xa2ndu-se \xc3\xaentr-o serie de r\xc4\x83zboaie pentru ocuparea tronului Poloniei. \xc3\x8en acest timp, Petru a ridicat o nou\xc4\x83 armat\xc4\x83 echipat\xc4\x83 \xc8\x99i antrenat\xc4\x83 dup\xc4\x83 modelele occidentale. C\xc3\xa2nd armatele celor dou\xc4\x83 state s-au ciocnit din nou \xc3\xaen 1709 la Poltava, suedezii au fost \xc3\xaenfr\xc3\xa2n\xc8\x9bi. Cand regele Carol a c\xc4\x83utat sc\xc4\x83parea pe teritoriul otoman, Petru a redeschis ostilit\xc4\x83\xc8\x9bile cu turcii. \xc3\x8en 1711, tarul a fost de acord s\xc4\x83 retrocedeze portul Azov. Marele r\xc4\x83zboi nordic, \xc3\xaen ciuda victoriei de la Poltava, a continuat p\xc3\xa2n\xc4\x83 \xc3\xaen 1721, c\xc3\xa2nd Suedia a fost de acord s\xc4\x83 semneze Pacea de la Nystad. Prin acest tratat, Rusiei i se recuno\xc8\x99tea dreptul de a st\xc4\x83p\xc3\xa2ni teritoriile baltice pe care le cucerise: Livonia, Estonia \xc8\x99i Ingria. Datorit\xc4\x83 victoriilor \xc8\x99i achizi\xc8\x9biilor teritoriale, Petru a reu\xc8\x99it s\xc4\x83 deschid\xc4\x83 o cale direct\xc4\x83 de acces a Rusiei c\xc4\x83tre Europa Occidental\xc4\x83. Pentru a s\xc4\x83rb\xc4\x83tori aceast\xc4\x83 realizare, Petru s-a proclamat \xc3\xaemp\xc4\x83rat, iar titulatura oficial\xc4\x83 a \xc8\x9b\xc4\x83rii a fost schimbat\xc4\x83 \xc3\xaen Imperiul Rus \xc3\xaen 1721. _NEWLINE_Petru a reu\xc8\x99it s\xc4\x83 cucereasc\xc4\x83 noi teritorii \xc8\x99i s\xc4\x83 transforme \xc8\x9baratul \xc3\xaen Imperiul Rus printr-o serie de m\xc4\x83suri importante. El a pus bazele flotei militare ruse, a reorganizat armata terestr\xc4\x83 conform modelelelor occidentale, a reformat administra\xc8\x9bia imperial\xc4\x83 \xc8\x99i a mobilizat pentru scopurile militare toate resursele financiare \xc8\x99i umane ale Rusiei. \xc3\x8en timpul domniei lui Petru, \xc3\xaen armat\xc4\x83 au fost \xc3\xaenrola\xc8\x9bi solda\xc8\x9bi profesioni\xc8\x99ti care efectuau servicul militar pe toat\xc4\x83 durata vie\xc8\x9bii, soldele fiindu-le pl\xc4\x83tite din banii publici. Nobililor imperiului li s-a impus s\xc4\x83 aleag\xc4\x83 \xc3\xaentre serviciul \xc3\xaen corpul ofi\xc8\x9beresc pentru noua armat\xc4\x83, sau \xc3\xaen administra\xc8\x9bia de stat, slujbe pe care erau obliga\xc8\x9bi s\xc4\x83 le presteze pe toat\xc4\x83 durata vie\xc8\x9bii. \xc3\x8en 1722, Petru a introdus Lista rangurilor, \xc3\xaen care era determinat\xc4\x83 pozi\xc8\x9bia \xc8\x99i statutul unei persoane \xc3\xaen conformitate mai degrab\xc4\x83 cu serviciile oferite \xc8\x9barului dec\xc3\xa2t cu noble\xc8\x9bea na\xc8\x99terii \xc8\x99i vechime familiei aristocratice. \xc3\x8en conformitate cu noile reguli introduse de \xc3\xaemp\xc4\x83rat, chiar \xc8\x99i oamenii de r\xc3\xa2nd puteau urca pe scara social\xc4\x83 \xc8\x99i puteau fi \xc3\xaennobila\xc8\x9bi. _NEWLINE_Petru a reorganizat \xc8\x99i structura guvernului la fel de profund cum o f\xc4\x83cuse \xc8\x99i \xc3\xaen cazul armatei. Vechile prokazuri au fost \xc3\xaenlocuite cu ministere moderne, iar pentru coordonarea politicii guvernamentale a fost \xc3\xaenfiin\xc8\x9bat un Senat. Reformarea organelor locale ale puterii a avut mai pu\xc8\x9bin succes, dar schimb\xc4\x83rile introduse le-a permis guvernelor locale s\xc4\x83 colecteze taxe \xc8\x99i impozite \xc8\x99i s\xc4\x83 men\xc8\x9bin\xc4\x83 ordinea. O parte important\xc4\x83 a reformei guvernamentale a fost \xc3\xaencorporarea par\xc8\x9bial\xc4\x83 a Bisericii Ortodoxe Ruse \xc3\xaen structura administrativ\xc4\x83 a \xc8\x9b\xc4\x83rii. Petru a abolit patriarhatul \xc8\x99i l-a \xc3\xaenlocuit cu un corp colectiv de conducere, Sf\xc3\xa2ntul Sinod, av\xc3\xa2nd \xc3\xaen frunte un func\xc8\x9bionar al statului. _NEWLINE_Petru a reu\xc8\x99it s\xc4\x83 tripleze veniturile bugetare printr-o mul\xc8\x9bime de taxe \xc8\x99i prin mai buna colectare a acestora. El a introdus un impozit pe cap de om ("capita\xc8\x9bie"), pentru to\xc8\x9bi b\xc4\x83rb\xc4\x83tii cu excep\xc8\x9bia clerului \xc8\x99i aristocra\xc8\x9bilor, ca \xc8\x99i o mul\xc8\x9bime de taxe indirecte pe alcool, sare \xc8\x99i chiar \xc8\x99i pe b\xc4\x83rbi. Pentru asigurarea cu uniforme \xc8\x99i cu arme a armatei, Petru a dezvoltat industriile textil\xc4\x83 \xc8\x99i metalurgic\xc4\x83 folosind munca iobagilor. Petru a dorit s\xc4\x83 asigure Rusiei tehnologii, institu\xc8\x9bii, \xc3\xaenv\xc4\x83\xc8\x9b\xc4\x83m\xc3\xa2nt \xc8\x99i idei europene. El a impus b\xc4\x83rba\xc8\x9bilor de origine nobile s\xc4\x83 se instruiasc\xc4\x83 \xc3\xaen stil occidental, a \xc3\xaenfiin\xc8\x9bat \xc8\x99colile primare \xc3\xaen care se \xc3\xaenv\xc4\x83\xc8\x9b\xc4\x83u bazele aritmeticii, scrisul \xc8\x99i cititul. A \xc3\xaenfiin\xc8\x9bat Acedemia Rus\xc4\x83 de \xc8\x98tiin\xc8\x9b\xc4\x83 chiar \xc3\xaenainte de moartea sa din 1725. A recomandat adoptarea modei vestimentare, gustului pentru artele \xc8\x99i obiceurile occidentale. Rezultatul a fost ad\xc3\xa2ncirea pr\xc4\x83pastiei dintre nobilime \xc8\x99i marea mas\xc4\x83 a popula\xc8\x9biei ruse\xc8\x99ti. Cea mai bun\xc4\x83 ilustrare a m\xc4\x83surilor coercitive, a sprijinului pentru "occidentalizare" \xc8\x99i pentru desp\xc4\x83r\xc8\x9birea de vechile tradi\xc8\x9bii a reprezentat-o ini\xc8\x9bierea \xc3\xaen 1703 a construc\xc8\x9biei noii capitale cu aspect occidental, Sankt Peterburg. Ora\xc8\x99ul a fost construit pe malul Golfului Finlandei, \xc3\xaen noile teritorii cucerite de la Suedia. _NEWLINE_Domnia lui Petru cel Mare a ridicat problema "\xc3\xaenapoierii" Rusiei prin compara\xc8\x9bie cu stadiul de dezvoltare a \xc8\x9b\xc4\x83rilor din Europa Occidental\xc4\x83, ca \xc8\x99i problema oportunit\xc4\x83\xc8\x9bii adopt\xc4\x83rii m\xc4\x83surilor reformatoare. \xc3\x8en secolul al XIX-lea, se dezb\xc4\x83tea public corectitudinea m\xc4\x83surilor pentru deschiderea Rusiei c\xc4\x83tre occident sau a reformelor ini\xc8\x9biate de Petru cel Mare, care p\xc4\x83rea multora o violare a tradi\xc8\x9biilor naturale ale Rusiei.\n_START_SECTION_\nEpoca revolu\xc8\x9biilor de palat\n_START_PARAGRAPH_\nPetru a schimbat legile de succesiune la tron dup\xc4\x83 ce \xc8\x99i-a ucis propriul fiu, Alexei, care se opunea reformelor \xc8\x99i care servea pe post de catalizator al grupurilor antireformatoare. Noua lege prevedea c\xc4\x83 \xc8\x9barul \xc3\xae\xc8\x99i poate alege propriul succesor. Petru nu a reu\xc8\x99it s\xc4\x83 fac\xc4\x83 asta \xc3\xaen propriul caz mai \xc3\xaenainte de a muri \xc3\xaen 1725. \xc3\x8en deceniile care au urmat, lipsa unor legi clare de succesiune a l\xc4\x83sat monarhia deschis\xc4\x83 la intrigi, comploturi, lovituri de stat \xc8\x99i contralovituri de stat. \xc3\x8encep\xc3\xa2nd din acel moment, factorul crucial al ocup\xc4\x83rii tronului a devenit sprijinul acordat de trupele de elit\xc4\x83 care asigurau paza palatului imperial din St. Petersurg._NEWLINE_Dup\xc4\x83 moartea lui Petru, so\xc8\x9bia lui, Ecaterina I, a ocupat tronul. Dup\xc4\x83 moartea ei din 1737, nepotul lui Petru cel Mare, Petru al II-lea, a fost \xc3\xaencoronat \xc8\x9bar. \xc3\x8en 1730, Petru al II-lea a murit din cauza variolei, iar Anna Ivanovna, una dintre fiicele lui Ivan al V-lea, (cel care fusese co-\xc8\x9bar cu Petru cel Mare), s-a urcat pe tronul imperial. Clica de nobili care i-au asigurat \xc8\x9barinei ascensiunea a \xc3\xaencercat s\xc4\x83-i impun\xc4\x83 anumite condi\xc8\x9bii. \xc3\x8en lupta ei \xc3\xaempotriva acestor restric\xc8\x9bii, Anna a avut sprijinul acelei p\xc4\x83r\xc8\x9bi a nobilimii care se temea mai mult de oligarhie dec\xc3\xa2t de autocra\xc8\x9bie. Principiul autocratic de conducere a avut tot timpul, indiferent de luptele haotice pentru putere, un sprijin puternic din partea majorit\xc4\x83\xc8\x9bii aristocra\xc8\x9biei ruse. _NEWLINE_Anna a murit \xc3\xaen 1740, iar nepotul ei minor a fost proclamat \xc8\x9bar ca Ivan al VI-lea. Dup\xc4\x83 mai multe lovituri de palat, p\xc3\xa2n\xc4\x83 in cele din urm\xc4\x83, t\xc3\xa2n\xc4\x83rul \xc8\x9bar a fost \xc3\xaenlocuit cu fiica lui Petru cel Mare, Elisabeta (1741-1762). \xc3\x8en timpul domniei lui Elisabeta, care a fost mult mai eficient\xc4\x83 dec\xc3\xa2t cele ale predecesorilor ei imedia\xc8\x9bi, a \xc3\xaenceput "occidentalizarea" culturii Rusiei. Printre evenimentele culturale notabile s-au num\xc4\x83rat \xc3\xaenfiin\xc8\x9barea Universit\xc4\x83\xc8\x9bii din Moscova (1755) \xc8\x99i a Academiei de Arte Frumoase (1757) ca \xc8\x99i apari\xc8\x9bia primului om de \xc8\x99tiin\xc8\x9b\xc4\x83 de talie mondial\xc4\x83, Mihail Lomonosov._NEWLINE_\xc3\x8en timpul domniei succesorilor lui Petru cel Mare, Rusia a \xc3\xaenceput s\xc4\x83 joace un rol mult mai activ \xc3\xaen afacerile europene. Din 1726 p\xc3\xa2n\xc4\x83 \xc3\xaen 1761, Rusia a fost aliat\xc4\x83 cu Austria \xc3\xaempotriva Imperiului Otoman, care era la r\xc3\xa2ndul lui sprijinit de Fran\xc8\x9ba. \xc3\x8en r\xc4\x83zboiul polonez de succesiune, (1733-1735), Rusia \xc8\x99i Austria au blocat candidatura francez\xc4\x83 la tronul Poloniei. \xc3\x8en urma unui r\xc4\x83zboi costisitor \xc3\xaempotriva Imperiului Otoman, Rusia a recucerit portul Azov. Cea mai mare implicare a Rusiei \xc3\xaen afacerile europene a ap\xc4\x83rut \xc3\xaen timpul r\xc4\x83zboiul de \xc8\x99apte ani (1756-1763), ale c\xc4\x83rui lupte s-au dat pe trei continente \xc3\xaentre Marea Britanie \xc8\x99i Fran\xc8\x9ba\xc8\x99i numero\xc8\x99ii alia\xc8\x9bi afla\xc8\x9bi de ambele p\xc4\x83r\xc8\x9bi. \xc3\x8en acest r\xc4\x83zboi, Rusia a r\xc4\x83mas aliata Austriei, care \xc3\xaen schimb s-a aliat cu Fran\xc8\x9ba \xc3\xaempotriva Regatului Prusiei. \xc3\x8en 1760, armatele Rusiei au ajuns la por\xc8\x9bile Berlinului. Elisabeta a murit \xc3\xaen 1762, succesorul acesteia, Petru al III-lea, a aliat \xc8\x9bara cu Prusia condus\xc4\x83 de regele Frederick cel Mare. _NEWLINE_Petru al III-lea a avut o domnie scurt\xc4\x83 \xc8\x99i lipsit\xc4\x83 de popularitate. De\xc8\x99i era unul dintre nepo\xc8\x9bii lui Petru cel Mare, tat\xc4\x83l lui a fost duce de Holstein-Gottorp, Petru al III-lea fiind crescut \xc3\xaen mediul luteran german. De aceea, ru\xc8\x99ii \xc3\xael considerau un str\xc4\x83in. Petru al III-lea nu a f\xc4\x83cut nici un secret din dispre\xc8\x9bul pentru toate tradi\xc8\x9biile ruse\xc8\x99ti. El a creat resentimente puternice \xc3\xaen r\xc3\xa2ndurile unor p\xc4\x83turi largi ale popula\xc8\x9bie, impun\xc3\xa2nd modelul prusac de preg\xc4\x83tire militar\xc4\x83, lipsindu-\xc8\x99i armata de sadisfac\xc8\x9bia unei victorii militare importante datorit\xc4\x83 alian\xc8\x9bei nea\xc8\x99teptate cu Prusia \xc8\x99i atac\xc3\xa2nd Biserica Ortodox\xc4\x83 Rus\xc4\x83. Folosindu-se de nemul\xc8\x9bumirile popula\xc8\x9biei \xc8\x99i tem\xc3\xa2ndu-se pentru propria pozi\xc8\x9bie, so\xc8\x9bia lui Petru, Ecaterina, \xc8\x99i-a detronat so\xc8\x9bul printr-o nou\xc4\x83 lovitur\xc4\x83 de palat. Amantul \xc8\x9barinei, Alexei Orlov, l-a asasinat dup\xc4\x83 aceasta pe \xc8\x9barul detronat, astfel \xc3\xaenc\xc3\xa2t v\xc4\x83duva a fost proclamat\xc4\x83 \xc3\xaemp\xc4\x83r\xc4\x83teas\xc4\x83 \xc3\xaen 1762 sub numele Ecaterina a II-a, \xc3\x8emp\xc4\x83r\xc4\x83teasa Rusiei.\n_START_SECTION_\nMaturizarea Imperiului Rus \xc8\x99i continuarea expansiunii teritoriale \xc3\xaen timpul Ecaterinei cea Mare\n_START_PARAGRAPH_\n\xc3\x8en timpul domniei Ecaterinei a II-a, expansiunea teritorial\xc4\x83 a imperiului a continuat \xc3\xaen sud \xc8\x99i \xc3\xaen vest, iar pe plan intern a avut loc un proces de consolidare a statului. Dup\xc4\x83 izbucnirea unui nou r\xc4\x83zboi cu turcii \xc3\xaen 1768, a fost semnat, \xc3\xaen 1774, Tratatul de la Kuciuk-Kainargi. Prin aceast\xc4\x83 \xc3\xaen\xc8\x9belegere, Rusia c\xc3\xa2\xc8\x99tiga ie\xc8\x99irea la Marea Neagr\xc4\x83, iar Crimeea \xc8\x99i locuitorii t\xc4\x83t\xc4\x83ri deveneau independen\xc8\x9bi fa\xc8\x9b\xc4\x83 de Imperiul Otoman. \xc3\x8en 1783, Ecaterina a anexat Crimeea, ceea ce a dus, \xc3\xaen 1787, la izbucnirea r\xc4\x83zboiului ruso-turc. \xc3\x8en 1792 s-a \xc3\xaencheiat tratatul de la Ia\xc8\x99i, prin care Rusia \xc3\xaencorpora regiunile de la sud p\xc3\xa2n\xc4\x83 la r\xc3\xa2ul Nistru. Condi\xc8\x9biile tratatului de pace p\xc4\x83reau c\xc4\x83 aduc\xc4\x83 ipoteticul "plan grecesc" al Ecaterinei mai aproape de realizare \xe2\x80\x93 expulzarea otomanilor din Europa \xc8\x99i re\xc3\xaenvierea Imperiului Bizantin sub control rusesc. Imperiul Otoman a \xc3\xaencetat s\xc4\x83 mai reprezinte o amenin\xc8\x9bare major\xc4\x83 pentru Rusia \xc8\x99i a fost obligat s\xc4\x83 accepte o influen\xc8\x9b\xc4\x83 tot mai mare a Rusiei \xc3\xaen Balcani. _NEWLINE_Expansiunea c\xc4\x83tre vest \xc3\xaen timpul domniei Ecaterinei cea Mare a dus la \xc3\xaemp\xc4\x83r\xc8\x9birea Poloniei. Cum Polonia devenea din ce \xc3\xaen ce mai slab\xc4\x83 \xc3\xaen timpul secolului al XVIII-lea, fiecare dintre vecinii ei \xe2\x80\x93 Imperiul Rus, Prusia, \xc8\x99i Imperiul Austriac \xe2\x80\x93 a \xc3\xaencercat s\xc4\x83-\xc8\x99i plaseze propriul candidat pe tronul de la Var\xc8\x99ovia. \xc3\x8en 1772, cei trei au c\xc4\x83zut de acord asupra unei prime \xc3\xaemp\xc4\x83r\xc8\x9biri a teritoriului polonez, prin care Rusia a primit o parte a Belarusiei \xc8\x99i Livonia. Dup\xc4\x83 aceast\xc4\x83 ciuntire teritorial\xc4\x83, Polonia a ini\xc8\x9biat un program ambi\xc8\x9bios de reform\xc4\x83, care a inclus \xc8\x99i redactarea \xc8\x99i adoptarea primei constitu\xc8\x9bii poloneze, care a alarmat fac\xc8\x9biunile reac\xc8\x9bionare at\xc3\xa2t din Polonia c\xc3\xa2t \xc8\x99i din Rusia. Folosind pericolul radicalismului ca scuz\xc4\x83, acelea\xc8\x99i trei puteri au intervenit \xc3\xaen Polonia \xc8\x99i i-au r\xc4\x83pit noi teritorii \xc8\x99i au abrogat constitu\xc8\x9bia polonez\xc4\x83 \xc3\xaen 1793. De aceast\xc4\x83 dat\xc4\x83, Rusia a c\xc4\x83p\xc4\x83tat cea mai mare parte a Belarusiei \xc8\x99i a Ucrainei la vest de Nipru. \xc3\x8en 1793, rapturile teritoriale au dus la o r\xc4\x83scoal\xc4\x83 antiruseasc\xc4\x83 \xc8\x99i antiaustriac\xc4\x83 \xc3\xaen Polonia, care s-a \xc3\xaencheiat cu a treia \xc3\xaemp\xc4\x83r\xc8\x9bire \xc3\xaen 1795. Rezultatul acestei ultime \xc3\xaemp\xc4\x83r\xc8\x9biri a fost dispari\xc8\x9bia Poloniei de pe harta politic\xc4\x83 a Europei. _NEWLINE_De\xc8\x99i \xc3\xaemp\xc4\x83r\xc8\x9birile Poloniei au adus Rusiei prestigiu interna\xc8\x9bional \xc8\x99i un teritoriu vast, acestea i-au creat \xc8\x99i noi probleme. Dup\xc4\x83 ce a pierdut zona tampon a Poloniei, Rusia a ajuns s\xc4\x83 aib\xc4\x83 grani\xc8\x9be comune cu Prusia \xc8\x99i Austria. \xc3\x8en plus, imperiul a devenit \xc8\x99i mai eterogen din punct de vedere etnic, prin absorbirea unui mare num\xc4\x83r de belaru\xc8\x99i, ucraineni, polonezi \xc8\x99i evrei. La \xc3\xaenceput, soarta ucrainenilor \xc8\x99i belaru\xc8\x99ilor, \xc3\xaen mare parte iobagi, s-a schimbat foarte pu\xc8\x9bin sub domnia noului st\xc4\x83p\xc3\xa2n imperial. Polonezii catolici au resim\xc8\x9bit din plin pierderea independen\xc8\x9bei \xc8\x99i s-au dovedit greu de controlat, r\xc4\x83scul\xc3\xa2ndu-se de mai multe ori \xc3\xaen timpul ocupa\xc8\x9biei ruse\xc8\x99ti. Rusia a interzis \xc3\xaen 1742 accesul evreilor \xc3\xaen imperiu, socotindu-i ni\xc8\x99te str\xc4\x83ini. Printr-un decret din 3 ianuarie 1792, a fost \xc3\xaenfiin\xc8\x9bat \xc3\xaen mod oficial regiunea de colonizare, hot\xc4\x83r\xc3\xa2re prin care se permitea evreilor s\xc4\x83 se stabileasc\xc4\x83 numai \xc3\xaen vestul imperiului, deschiz\xc3\xa2nd lunga list\xc4\x83 a actelor antisemite \xc8\x99i discriminatorii din perioadele care aveau s\xc4\x83 vin\xc4\x83. \xc3\x8en acela\xc8\x99i timp, Rusia a abolit autonomia Ucrainei la est de Nipru, a teritoriilor Baltice \xc8\x99i a a\xc8\x99ez\xc4\x83rilor c\xc4\x83z\xc4\x83ce\xc8\x99ti. Pun\xc3\xa2nd accentul pe uniformizarea imperiului, Ecaterina a ini\xc8\x9biat politica de rusificare pe care \xc8\x9barii care aveau s\xc4\x83-i urmeze au dus-o la extrem. _NEWLINE_Istoricii \xc3\xaenc\xc4\x83 nu au c\xc4\x83zut de acord asupra faptului dac\xc4\x83 Ecaterina a fost sau nu un monarh luminat, dar cu to\xc8\x9bii sunt de acord c\xc4\x83 ea a luptat pentru \xc3\xaent\xc4\x83rirea autorit\xc4\x83\xc8\x9bii guvernului, dezvoltarea resurselor imperiului \xc8\x99i efiecientizarea administra\xc8\x9biei. La \xc3\xaenceput, Ecaterina a \xc3\xaencercat s\xc4\x83 ra\xc8\x9bionalizeze procedurile de guvernare prin legi. \xc3\x8en 1767, ea a \xc3\xaenfiin\xc8\x9bat o Comisie Legislativ\xc4\x83, format\xc4\x83 \xc3\xaen principal din nobili, dar \xc8\x99i din or\xc4\x83\xc8\x99eni \xc8\x99i reprezentan\xc8\x9bi ai altor categorii, care urma s\xc4\x83 conceap\xc4\x83 legi noi. De\xc8\x99i aceast\xc4\x83 comisie nu a reu\xc8\x99it s\xc4\x83 formuleze un nou cod de legi, Instruc\xc8\x9biunile pentru Comisie ale imp\xc4\x83r\xc4\x83tesei a familiarizat un anumit num\xc4\x83r de ru\xc8\x99i cu principiile legale occidentale. _NEWLINE_\xc3\x8en perioada 1768-1774, \xc3\xaen timpul unui nou r\xc4\x83zboi cu Imperiul Otoman, Rusia a trebuit s\xc4\x83 fac\xc4\x83 fa\xc8\x9b\xc4\x83 unei noi revolte, cea a lui Pugaciov. \xc3\x8en 1773, un cazac de pe Don, Emilian Pugaciov, s-a autoproclamat ca fiind re\xc3\xaenviatul \xc8\x9bar Petru al III-lea . Cazacii \xc8\x99i diferite triburi turcice, care resim\xc8\x9beau din plin politica de centralizare a statului rus, muncitorii industriali din Mun\xc8\x9bii Urali dar \xc8\x99i numero\xc8\x99i \xc8\x9b\xc4\x83rani care doreau s\xc4\x83 scape de iob\xc4\x83gie, s-au r\xc4\x83sculat sub conducerea lui Pugaciov. Pugaciov a reu\xc8\x99it s\xc4\x83 capete controlul asupra unor zone de-a lungul r\xc3\xa2ului Volga, dar armata regulat\xc4\x83 a reu\xc8\x99it \xc3\xaen 1774 s\xc4\x83 zdrobeasc\xc4\x83 rebeliunea. _NEWLINE_R\xc4\x83scoala lui Pugaciov a hot\xc4\x83r\xc3\xa2t-o pe Ecaterina s\xc4\x83 reorganizeze administra\xc8\x9bia provincial\xc4\x83. \xc3\x8en 1775, ea a \xc3\xaemp\xc4\x83r\xc8\x9bit imperiul \xc3\xaen provincii \xc8\x99i districte func\xc8\x9bie de statisticile popula\xc8\x9biei. Ea a hot\xc4\x83r\xc3\xa2t ca fiecare provincie s\xc4\x83 se bucure de un aparat administrativ, poli\xc8\x9bienesc \xc8\x99i judiciar. Nobilii nu au mai fost obliga\xc8\x9bi s\xc4\x83 fac\xc4\x83 parte din aparatul administrativ central al imperiului a\xc8\x99a cum stabileau legile promulgate de Petru cel Mare, mul\xc8\x9bi dintre ei primind \xc3\xaens\xc4\x83 roluri de conducere importante \xc3\xaen administra\xc8\x9bia regoinal\xc4\x83. _NEWLINE_Ecaterina a \xc3\xaencercat de asemenea s\xc4\x83 \xc3\xaempart\xc4\x83 societatea \xc3\xaen grupuri sociale bine definite, \xc3\xaen \xc3\xaen \xe2\x80\x9eStatutul st\xc4\x83rilor sociale\xe2\x80\x9d. \xc3\x8en 1785 ea a legiferat statutul pentru nobili \xc8\x99i \xc8\x99i cel pentru or\xc4\x83seni. Statutul nobililor confirma eliberarea nobililor de serviciul obligatoriu \xc8\x99i le-a dat drepturi pe care nici m\xc4\x83car autocra\xc8\x9bia nu le putea \xc3\xaenc\xc4\x83lca. Statutul or\xc4\x83\xc8\x99enilor s-a dovedit mai complicat \xc8\x99i p\xc3\xa2n\xc4\x83 \xc3\xaen cele din urm\xc4\x83 mai pu\xc8\x9bin izbutit dec\xc3\xa2t cel al nobililor. Ecaterina nu a reu\xc8\x99it s\xc4\x83 enun\xc8\x9be un statut pentru \xc8\x9b\xc4\x83rani \xc8\x99i nu a reu\xc8\x99it s\xc4\x83 amelioreze starea iobagilor. \xc3\x8en felul acesta, reformele sociale ale \xc3\xaemp\xc4\x83r\xc4\x83tesei au fost incomplete. _NEWLINE_"Occidentalizarea" Rusiei a continuat \xc3\xaen timpul domniei Ecaterinei. Cre\xc8\x99terea num\xc4\x83rului de c\xc4\x83r\xc8\x9bi \xc8\x99i periodice a f\xc4\x83cut s\xc4\x83 creasc\xc4\x83 num\xc4\x83rul dezbaterilor intelectuale \xc8\x99i ascu\xc8\x9birea criticii sociale. \xc3\x8en 1790, Alexandr Nicolaevici Radi\xc8\x99cev a publicat lucrarea Cl\xc4\x83torie de la St. Petersburg la Moscova, un atac virulent \xc3\xaempotriva iob\xc4\x83giei \xc8\x99i autocra\xc8\x9biei. Ecaterina, deja \xc3\xaensp\xc4\x83im\xc3\xa2ntat\xc4\x83 de Revolu\xc8\x9bia Francez\xc4\x83, l-a exilat pe Radi\xc8\x99cev \xc3\xaen Siberia. Radi\xc8\x99cev a fost recunoscut mai t\xc3\xa2rziu ca p\xc4\x83rinte al radicalismului rusesc. _NEWLINE_Ecaterina a realizat multe dintre planurile lui Petru cel Mare \xc8\x99i a pus bazele pentru un imperiu modern \xc3\xaen secolul al XIX-lea. Rusia a devenit o putere capabil\xc4\x83 s\xc4\x83 intre \xc3\xaen competi\xc8\x9bie \xc3\xaen domeniile politic, militar \xc8\x99i diplomatic cu vecinii europeni. \xc3\x8en 1779, Tratatul de la Teschen dintre Austria \xc8\x99i Prusia avea ca puteri garante Fran\xc8\x9ba \xc8\x99i Rusia. Acest moment reprezint\xc4\x83 acceptarea de c\xc4\x83tre marile puteri europene a Rusie ca egal pe planul politicii interna\xc8\x9bionale. Elitele culturale au \xc3\xaenceput s\xc4\x83 se asemene tot mai mult cu elitele culturale vest-europene. Organizarea societ\xc4\x83\xc8\x9bii \xc8\x99i a sistemului de guvernare, de la institu\xc8\x9biile centralizate ale lui Petru cel Mare la administra\xc8\x9bia provincial\xc4\x83 a Ecaterinmei cea Mare, a r\xc4\x83mas practic neschimbat\xc4\x83 p\xc3\xa2n\xc4\x83 la emanciparea iobagilor din 1861 \xc8\x99i, \xc3\xaen anumite privin\xc8\x9be, p\xc3\xa2n\xc4\x83 la c\xc4\x83derea monarhiei din 1917. Avansarea imperiului c\xc4\x83tre sud \xc3\xaen timpul domniei Ecaterinei, inclusiv fondarea ora\xc8\x99ului Odessa, port la Marea Neagr\xc4\x83, a asigurat bazele comer\xc8\x9bului rusesc cu cereale din secolul al XIX-lea. _NEWLINE_\xc3\x8en ciuda acestor realiz\xc4\x83ri, imperiul pe care l-au cl\xc4\x83dit Petru I \xc8\x99i Ecaterina a II-a a r\xc4\x83mas cu numeroase probleme fundamentale nerezolvate. Elita politic\xc4\x83 \xc8\x99i cultural\xc4\x83 europenizat\xc4\x83, \xc3\xaenstr\xc4\x83inat\xc4\x83 de marea mas\xc4\x83 a ru\xc8\x99ilor de r\xc3\xa2nd, a ridicat probleme importante despre chiar esen\xc8\x9ba istoriei, culturii \xc8\x99i identit\xc4\x83\xc8\x9bii ruse\xc8\x99ti. Rusia a reu\xc8\x99it s\xc4\x83 ajung\xc4\x83 o putere militar\xc4\x83 de prim\xc4\x83 m\xc4\x83rime sprijinindu-se pe constr\xc3\xa2ngere \xc8\x99i pe conomia de comand\xc4\x83 primitiv\xc4\x83 bazat\xc4\x83 pe exploatarea iobagilor. De\xc8\x99i dezvoltarea economiei Rusiei asigura autosuficien\xc8\x9ba \xc8\x9b\xc4\x83rii \xc3\xaen secolul al XVIII-lea, ea a r\xc4\x83mas nepreg\xc4\x83tit\xc4\x83 pentru schimb\xc4\x83rile Revolu\xc8\x9biei Industriale care avea s\xc4\x83 aib\xc4\x83 loc \xc3\xaen Europa Occidental\xc4\x83. \xc3\x8encercarea Ecaterinei de a organiza societatea \xc3\xaen st\xc4\x83ri corporative a trebuit s\xc4\x83 fac\xc4\x83 fa\xc8\x9b\xc4\x83 schimb\xc4\x83rilor produse de Revolu\xc8\x9bia Francez\xc4\x83, care punea accentul pe cet\xc4\x83\xc8\x9beanul individual. Expansiunea teritorial\xc4\x83 \xc8\x99i \xc3\xaencorporarea a unui num\xc4\x83r tot mai mare de ne-ru\xc8\x99i \xc3\xaen imperiu a pus bazele pentru viitoarele fr\xc4\x83m\xc3\xa2nt\xc4\x83ri na\xc8\x9bionaliste. Mai presus de orice \xc3\xaens\xc4\x83, \xc3\xaentreb\xc4\x83rile legate de problema iob\xc4\x83giei \xc8\x99i autocra\xc8\x9biei v\xc4\x83zute din punct de vedere moral au prevestit conflictul dintre intelectualitate \xc8\x99i stat care avea s\xc4\x83 devin\xc4\x83 problema politic\xc4\x83 dominant\xc4\x83 \xc3\xaen secolul al XIX-lea. _NEWLINE_\xc3\x8en timpul primilor ani ai secolului al XIX-lea, popula\xc8\x9bia, resursele, diploma\xc8\x9bia interna\xc8\x9bional\xc4\x83 \xc8\x99i for\xc8\x9bele armate au transformat Imperiul Rus \xc3\xaentr-unul dintre cele mai importante state din lume. Puterea sa i-a permis s\xc4\x83 joace un rol din ce \xc3\xaen ce mai hot\xc4\x83r\xc3\xa2t \xc3\xaen afacerile europene. Aceast\xc4\x83 pozi\xc8\x9bie plin\xc4\x83 de incredere a \xc3\xaempins Imperiul Rus \xc3\xaentr-o serie de r\xc4\x83zboaie \xc3\xaempotriva lui Napoleon Bonaparte, cu consecin\xc8\x9be extrem de importante pe termen lung pentru \xc3\xaentreaga Europ\xc4\x83. Dup\xc4\x83 o perioad\xc4\x83 iluminist\xc4\x83, Rusia a devenit un oponent activ al tendin\xc8\x9belor liberale din centrul \xc8\x99i vestul Europei. _NEWLINE_\xc3\x8en interior, popula\xc8\x9bia Rusiei a crescut \xc3\xaen mod divers cu fiecare nou\xc4\x83 achizi\xc8\x9bie teritorial\xc4\x83. Popula\xc8\x9bia imperiului includea finlandezi, germani baltici, estonieni \xc8\x99i unii lituanieni luterani, majoritatea lituanienilor, polonezi \xc8\x99i unii dintre letonii catolici, ucraineni \xc8\x99i belaru\xc8\x99i ortodoc\xc8\x99i \xc8\x99i greco-uni\xc8\x9bi, popoarele musulmane de-a lungul grani\xc8\x9bei sudice a imperiului \xc8\x99i din Orientul \xc3\x8endep\xc4\x83rtat, greci \xc8\x99i georgieni ortodoc\xc8\x99i \xc8\x99i armenii credincio\xc8\x99i ai bisericii apostolice armene\xc8\x99ti. Cum influen\xc8\x9ba occidental\xc4\x83 \xc8\x99i opozi\xc8\x9bia la autocra\xc8\x9bie a continuat s\xc4\x83 creasc\xc4\x83 ne\xc3\xaencetat, regimul a r\xc4\x83spuns prin crearea poli\xc8\x9biei secrete \xc8\x99i \xc3\xaen\xc4\x83sprirea cenzurii pentru controlul tuturor persoanelor care militau pentru schimbare. Regimul a r\xc4\x83mas dependent de economia bazat\xc4\x83 pe exploatarea iobagilor care trebuiau s\xc4\x83 suporte exploatarea claselor privilegiate \xc8\x99i s\xc4\x83 asigure suportul economic \xc8\x99i uman pentru guvern \xc8\x99i for\xc8\x9bele armate. R\xc4\x83manerea \xc3\xaen urm\xc4\x83 a Rusiei \xc8\x99i sl\xc4\x83biciunile mo\xc8\x99tenite au devenit evidente la \xc3\xaenceputul secolului al XIX-lea, c\xc3\xa2nd Imperiul a fost \xc3\xaenvins \xc3\xaen R\xc4\x83zboiul Crimeii.\n_START_SECTION_\nNot\xc4\x83 cu privire la numele imperiului\n_START_PARAGRAPH_\nTeritoriul condus de Dinastia Romanovilor a fost deseori numit "Muscovy" \xc3\xaen t\xc4\x83rile din Europa Occidental\xc4\x83 p\xc3\xa2n\xc4\x83 \xc3\xaen secolul al XVIII-lea. Mai \xc3\xaenainte de proclamarea Imperiului Rus din 1721, statul era denumit \xc3\xaen propriile acte oficiale ca "Rusia" (\xc3\xaen limba rus\xc4\x83 din secolul al XVII-lea \xd0\xa0\xd1\x83\xd1\x81\xd1\x96\xd1\x8f) sau "Rosia" (\xd0\xa0\xd0\xbe\xd1\x81\xd1\x96\xd1\x8f, probabil sub influen\xc8\x9ba denumirii din limba greac\xc4\x83 \xce\xa1\xcf\x89\xcf\x83\xce\xb9\xce\xb1), un nume derivat din denumirea tradi\xc8\x9bional\xc4\x83 a popoarelor slave timpurii \xe2\x80\x93 rusi (p\xd1\x83\xd1\x81\xd1\x8c). Denumirea modern\xc4\x83 a \xc8\x9b\xc4\x83rii \xd0\xa0\xd0\xbe\xd1\x81\xd1\x81\xd0\xb8\xd1\x8f - Russia (cu dublu s) a devenit oficial\xc4\x83 dup\xc4\x83 1713.'